Mali i Zi, keqësohet situata me COVID-19
Mali i Zi është vendi më i prekur në rajon me mbi 1 mijë e 300 të infektuar në 100 mijë banorë. 
Kohëve të fundit në Mal të Zi është shtuar dukshëm numri i të infektuarve me COVID-19. Mali i Zi renditet i pari në rajon me mbi 1300 të infektuar në 100 mijë banorë. Për shkak të situatës tejet të rëndë epidemiologjike dhe numrit të shtuar të të sëmurëve dhe viktimave u mbyllën të gjitha objektet e hotelerisë, restorantet, baret, shkolla dhe u ndërmorën një sërë masash të reja kundër pandemisë. Instituti i Shëndetit Publik në Mal të Zi mori konfirmimin nga laboratori në Berlin të Gjermanisë se në mostrat e dërguara atje ishte identifikuar varianti britanik i COVID-19. Situata e rënduar epidemiologjike ka shkaktuar reagime të ashpra tek opozita dhe tek një grup qytetarësh, të cilët kërkuan dorëheqjen e ministres së shëndetësisë për shkak se, siç u shprehen ata, “me mosveprimet rrezikoi shëndetin publik në momentin kur pandemia çdo ditë po merr jetë njerëzish.” Këto reagime u bënë më të ashpra kur të mërkurën qeveria e Serbisë i dhuroi Malit të Zi 2000 vaksina ruse. Opozita e cilësoi këtë dhuratë si përpjekje e Serbisë për të shtrirë ndikimin politik në Mal të Zi, ashtu siç bëri me Kishën Ortodokse Serbe. Ndërkaq, qeveria e Malit të Zi i shprehu mirënjohje qeverisë së Beogradit dhe e cilësoi këtë akt si një kapitull të ri në marrëdhëniet midis dy vendeve. Situata me COVID-19 është përkeqësuar edhe në qytetin bregdetar të Ulqinit. Drejtoresh e Shtëpisë së Shëndetit, Zonja Sadije Hollaj vë në dukje se ditëve të fundit është shtuar numri i të sëmurëve dhe të viktimave. thotë Zonja Hollaj. Ajo vlerëson se duhet respektuar masat kundër koronavirusit që të shpëtohet edhe sistemi i rënduar nga situata me pandemi.